By die ingang van die Karolinska-hospitaal waar dié 46-jarige ma van twee gister om 05:29 gesterf het, het die Sweedse vlag halfstok gehang. Besoekers het gehuil en rose, die simbool van Lindh se Sosiaal- Demokratiese Party, naby die vlagpaal neergelê. 'n Huldeblyk van jeuggroepe van politieke partye het gelui: 'Jy is in ons gedagtes, Anna Lindh.' 'Ek is uitgeput. Dit is verskriklik. Ek voel verlam in dié situasie,' het me. Ingela Tornqvist, 'n verpleegster, gesê. 'Sy was 'n vrou en ma en 'n goeie minister. Dit is so verskriklik.' Die mesaanval op Lindh in 'n winkel het ou wonde oor die sluipmoord op die premier mnr. Olof Palme in 1986 oopgekrap. Vir baie het dit die illusie verwyder dat Swede immuun is teen politieke geweld.